## Møtebok/protokoll for Askim menighetsråd

|  |  |
| --- | --- |
| **Møtedato:** | 22. juni 2022 |
| **Møtetid:** | Kl 19.00 |
| **Møtested:** | Teams |
|  |  |
|  |  |
|  |  |
|  |  |
|  |  |

**Til stede fra menighetsrådet:** Espen Halvorsen, Odd-Kenneth Sydengen, Ida Marie Nielsen, Marit Fredheim, Grethe Tennefoss, Lene Vårum, Magne Thorbjørnsen (sokneprest).

**Forfall:** Ann-Christin Wøien, Eva Witzøe, Thor Hals, Markus Andre Hågensen

**Saksliste**

**MR-sak 42/2022 Godkjenning av innkalling og agenda**

*Saken gjelder:* Protokoll fra MR-møte den 19. mai 2022 var sendt ut til dem som deltok i møtet. Protokoll fra møtet 21. april var fortsatt ikke sendt ut.

*Vedtak:* Protokoll fra møtet 19. mai sendes ut til alle MR-medlemmer sammen med utkast til protokoll fra Teams-møtet 22. juni. Protokoll fra møtet 21. april spores opp og legges også ved.

**MR-sak 43/2022 Status drift/personal v/sokneprest**

*Saken gjelder:* MR-medlemmene har fått tilsendt en skriftlig orientering fra soknepresten i forkant av møtet.

*Drøfting:* Notatet ble kommentert og supplert. Samlingen for 50-årsjubilantene fra i fjor og året før var vellykket, men det var få påmeldte.

Gunn Randi har fått ny stilling som kantor i Ski menighet og slutter i løpet av september. Vi prøver å få til en markering av dette etter gudstjenesten 21. august. Stillingen lyses ut snarest med lang søknadsfrist.

Helsehuset har tatt kontakt om veiledning for de ansatte der. Det er positivt.

*Vedtak:* Menighetsrådet tar orienteringen rundt status drift/personal til orientering.

**MR-sak 44/2022 Valg Stiftelsen Askim Prestegård**

*Saken gjelder:* Vi må gjennomføre valg til styret i SAP. Valgkomiteen legger fram sin innstilling på møtet.

*Drøfting:* Det ble avholdt generalforsamling for Stiftelsen Askim Prestegård. Nina Ullnæss og Sissel Marie Moen er ikke på valg. Faste styremedlemmer som er på valg er styreleder Tormod Melnæs , Bent Reidar Eriksen og Anne Lein. Bent Reidar har bedt om avløsning. Dessuten ønsker Jo Frislid avløsning som varamedlem. Valgkomiteen har bestått av Espen Halvorsen, Odd-Kenneth Sydengen og Marit Fredheim, og menighetsrådet sluttet seg til komiteens forslag.

*Vedtak:* Det nye styret blir som følger:

Tormod Melnæs, leder

Nina Ullnæss, styremedlem

Sissel Marie Moen, styremedlem

Anne Lein, styremedlem

Einar Bjorvand, styremedlem

Steinar Berg, varamedlem

Gunnar Aandstad, varamedlem

**MR-sak 45/2022** **Referat gudstjenesteutvalget**

*Saken gjelder.* Gudstjenesteplan for 2. halvår var sendt ut.

En sak til som MR må følge opp, er utleie på Grøtvedt til eritreisk ortodoks kirke. Espen har bedt om møte med dem neste uke, men vil tro at de ønsker å bruke Grøtvedt videre. Hva kan vi tilby? Videre gratis leie, eller skal de betale noe for seg?

*Drøfting:* G2-gudstjenestene er en ny satsing. De betyr mye, og vi må fortsatt satse på slike kveldsgudstjenester. Det er viktig å bruke kirketjener også i disse gudstjenestene, og det innebærer utgifter. Det er mulig å søke biskopen om å få flere forordnede gudstjenester i Askim. Da følger det penger med. G2-gudstjenestene må få mulighet til å «sette seg», og det kan ta lang tid.

Utleie til eritreerne behandles under sak 46/2022

*Vedtak:* Det sendes søknad til biskopen om støtte til G2-gudstjenestene. Sognepresten skriver søknaden og sørger for nødvendige signaturer.

**MR-sak 46/2022 Utleieforspørsel Grøtvedt menighetssenter – Indre Østfold kommune**

*Saken gjelder:* Se vedlagte e-post fra kirkevergen. Her må vi ta en god diskusjon på om dette er noe vi kan gå for eller ikke.

*Drøfting:* E-posten fra kirkevergen gjelder en forespørsel fra kommunen om mulig utleie av Grøtvedt menighetssenter til Åpen barnehage, primært for ukrainske flyktninger. Det er aktuelt med tre dager i uka, tirsdag onsdag og torsdag med åpningstid 09 - 14, i ett år fra 1. september 2022. Dette virker interessant, men det er en del praktiske spørsmål som må avklares.

Når det gjelder den eritreiske menigheten, har de kontrakt ut juni, og vi må ta stilling til om de fortsatt skal få leie gratis. De må forespørres om de har satt i gang prosessen om registrering som trossamfunn, og om hva de selv kan bidra med, f.eks. om de f.eks. kan dekke utgifter til renhold.

*Vedtak:* Menighetsrådet ser positivt på utleie til kommunen og går i dialog. Praktiske detaljer som renhold, lagerplass etc. må avklares i tillegg til pris. Læringsverkstedet må også involveres.

Når det gjelder eritreerne, får Magne fullmakt til å utrede grunnlaget for videre utleie. Menighetsrådet er positive til å videreføre avtalen.

Møtet hever kl. 20.40.

Espen Halvorsen (sign.)

Leder i rådet

Marit Fredheim

Sekretær i rådet